Vrydag se betoging by Krugerwildtuin afgestel | Netwerk24
Deur Cheréne Pienaar 19 September 2019 20:05
Die betoging wat Vrydag by die Paul Kruger-hek van die Krugerwildtuin sou plaasvind, is afgestel nadat Sanparke beter salarisverhogings aangebied het.
Sanparke het Donderdag in 'n verklaring bekend gemaak die dispuut oor lone en indiensnemingsvoorwaardes met drie vakbonde wat werkers verteenwoordig, is beëindig.
Die betoging wat Vrydag voor die Paul Kruger-hek van die Krugerwildtuin sou plaasvind, is afgestel nadat Sanparke 'n ooreenkoms met drie vakbonde bereik het. Foto: Eugene Yssel
Hul griewe het die onsuksesvolle loononderhandelinge, asook oortydbetaling vir naweekwerk en openbare vakansiedae ingesluit.
Die vakbond het 'n 8%-salarisverhoging aanvaar.
Rey Thakhuli, Sanparke se waarnemende kommunikasiehoof, sê die partye het onmiddellik die ooreenkoms amptelik gemaak nadat die dispuut Woensdagaand beëindig is.
"Die besonderhede van die getekende ooreenkoms beteken werkers kry 'n salarisaanpassing van 8% en verbeterde voordele."
Fundisile Mketeni, Sanparke se uitvoerende hoof, sê as 'n werkgewer het hulle 'n regverdige en gebalanseerde aanbod ter tafel gelê wat nie poste in gedrang sal bring nie.
Hospersa, die grootste vakbond by Sanparke, sê in 'n verklaring hulle is verbind daartoe om te veg vir die werkers.
Kevin Halama, Hospersa-woordvoerder, het die vakbond se lede bedank vir hul geduld met die onderhandelinge, wat in April vanjaar begin het.
Halama het ook gesê Hospersa beloof om aan te hou veg vir beter werksverhoudingpraktyke by Sanparke.